
    Conèixer els amos



    

    «Tal vegada hom hauria de meditar per què els homes generen, tot just arribats a una situació realment oberta, el sentiment que l’ordre ha de tornar.»


    T. W. ADORNO


    

    

    Per què arribats a una situació realment oberta, quan sembla que el conflicte amb l’Estat és inevitable i que Catalunya enfilarà el camí cap a la independència, l’ordre sempre torna? Per què quan el catalanisme polític llança el desafiament i el procés és a punt de desbocar-se, ens encastem de nou contra el mur de la nació espanyola? Per què els dirigents que havien de fer el pas sempre invoquen subterfugis de baixa estofa per justificar el seu immobilisme? Per què el catalanisme es distreu desvariejant en projectes sobre Espanya i Espanya sempre és la mateixa? Per què, quan l’objectiu s’esclareix, ningú no dibuixa cap estratègia definida ni en l’ordre intern ni en la dimensió internacional, que és el tauler on juguen les nacions que aspiren a la sobirania? Per què fins i tot els militants més abrandats a favor de la Catalunya lliure defugen els sotracs d’una ruptura tan bon punt accedeixen a responsabilitats governamentals?


    Aquest llibre prova de respondre aquestes preguntes. El manteniment de l’Estat espanyol i de la situació de dominació política sobre Catalunya no és fruit d’una mà invisible, d’una regla social inevitable o de la resignació i del caràcter mel·liflu dels catalans. Que en les primeres dècades del segle xxi, gairebé tres-cents anys després de l’annexió, Catalunya continuï essent una regió d’Espanya depèn de la voluntat de forces concretes amb noms i cognoms les més rellevants de les quals encapçalen l’elit social i econòmica del país. Un patriciat —alguns d’antiga nissaga, d’altres uns parvenus hàbils en el moment d’aprofitar la conjuntura— que ha sabut relacionar-se amb el poder espanyol i que no ha dubtat de col·laborar-hi, fins i tot sota règims que amb més deler buscaven la nostra anihilació com a poble. En aquest text ens centrarem en els agents contraris a la independència que es troben en el país, catalans que han apostat per l’autodestrucció de la seva identitat a canvi de privilegis econòmics i socials, la «cinquena columna» que abasta tant cognoms amb escuts d’armes que es perden en la nit dels temps i que van servir els reis d’Espanya fossin dels Àustria o fossin dels Borbó (alguns després van ser carlistes i tots ells darrerament franquistes) com nouvinguts inadaptats procedents de la immigració espanyola de les darreres dècades.


    És un tòpic (sobretot per a alguns membres de l’esmentat patriciat) afirmar que és una majoria de catalans la que no vol la independència, però aquesta estimació només es pot demostrar amb un gest democràtic, un referèndum de sobirania, que precisament aquests partidaris acèrrims de mantenir la unitat espanyola s’ocupen de neutralitzar des del moment que el besllum d’una consulta popular s’insinua en l’horitzó. Les contradiccions i els interessos antagònics entre Catalunya i Espanya cada cop són més manifestos i més incisius, però, en comptes de desembocar en un previsible i esclatant xoc de trens, la nosa s’esmuny amb la remor sorda d’un peix que torna a les profunditats abissals.


    Els primers signes per detectar la presència d’un d’aquests agents unionistes consisteix a parar esment en les seves excuses per restringir la democràcia: primer el silenci, que és el que ha imperat durant molts anys (durant i després del franquisme), i, malgrat tot, quan es destapa la possibilitat de la secessió i el debat comença a penetrar en els cercles de l’opinió pública, recorren al reiterat «la gent no ho vol», «això és impossible», «hi ha altres prioritats», «és inconstitucional» o bé «trencaria la cohesió social». Fem-ho d’una altra manera: preguntem-nos quins són els interessos que glateixen rere els detractors catalans de la independència i per què allò decisiu per a qualsevol ciutadà, la llibertat de la seva nació, és per a ells l’última de les seves prioritats.


    En les pàgines que segueixen provarem de desemmascarar qui són els membres més prominents del que anomenaré la trama unionista, els enemics de la independència, un conjunt de poders fàctics que treballen a Catalunya per la continuïtat de l’ordre constitucional espanyol erigit des de la transició. No parlaré (tal vegada només ho faré tangencialment) de la cort mesetaria composta de l’aparell de govern de l’Estat i els prohoms que orbiten al seu voltant (la monarquia, les majories governamentals, els alts funcionaris de l’Estat, les executives dels partits, els militars, els representants dels agents socials, el membres dels consells d’administració de les multinacionals espanyoles o els directors dels grans mitjans de comunicació), un conglo­merat que, amb més o menys variacions, és el principal responsable de la restricció de les llibertats catalanes formalment des del segle xviii i, tal com es desprèn de les freqüents picabaralles entre els territoris de la Corona d’Aragó i la Corona de Castella durant l’edat moderna, encara des d’abans.


    En canvi, em centraré, com dic, en el braç de complicitats que la voluntat de dominació castellana ha trobat a Barcelona: els col·laboradors amb la metròpoli, sigui perquè l’Estat els va enviar a colonitzar Catalunya i la seva identitat i la seva posició social (i la dels seus descendents) només s’aferma amb relació a Espanya, sigui perquè es tracta de catalans que van pactar amb el poder espanyol per mantenir (i ampliar) els seus sucosos patrimonis. De vegades, alguns dirigents de l’independentisme han anomenat aquesta casta amb una expressió força impactant, els vigilants del gueto, és a dir, aquells que pertanyen a l’estirp dels oprimits però que col·laboren amb l’opressor per tal d’obtenir uns rèdits immediats, entre els quals hi ha la possibilitat d’ascendir socialment (d’integrar-se en l’oligarquia política i econòmica) o de mantenir-se al capdamunt de la piràmide social de la «regió espanyola». D’aquí que els components de la trama unionista, per bé que encapçalada per les classes benestants que es van consolidar durant el franquisme (i, per tant, previ jurament de fidelitat a la idea obsessiva d’unitat d’Espanya que el franquisme predicava i imposava), s’estenen amb caràcter transversal per les diferents capes socials. De la mateixa manera (i com succeeix en qualsevol comunitat nacional) que el catalanisme abasta les elits i les classes populars, també els representants dels interessos i de la cosmovisió de la nació espanyola a Catalunya es ramifiquen en un cos que va des de la família propietària d’una empresa d’escumosos que va cedir la seva finca a Franco durant la Guerra Civil perquè dirigís les opera­cions militars fins al modest professor de llatí de secundària procedent d’una família humil de Palència que va guanyar la seva plaça als anys setanta i que mai no va parlar una paraula de català.


    Aquest caràcter transversal del contraindependentisme, d’altra banda, no és sorprenent ni s’allunya gens del guió que ens han llegat alguns capítols turbulents del segle xx, de manera que si la burgesia catalanista s’embalava en les seves aspiracions nacionals, Espanya no dubtava a atiar les revoltes del proletariat i del subproletariat procedents de la immigració no integrada en el país, i si, en canvi, eren les classes populars catalanistes les que cridaven a la revolució social i nacional, les forces de l’ordre, amb l’aquiescència de la burgesia atemorida, ja s’encarregaven de recordar brutalment quins eren els límits que Espanya no podia tolerar que s’ultrapassessin.


    En les pàgines que segueixen furgarem en les motiva­cions d’alguns d’aquests vigilants del gueto i, en definitiva, dels enemics de la independència, parlarem dels seus orígens i de quines circumstàncies els mantenen en la seva condició d’oponents a la Catalunya amb Estat propi. Conèixer-los millor ens permetrà explicar amb més precisió capítols de la història recent que han posat de manifest les conseqüències de les seves accions, però també ens proporcionarà claus per vaticinar el seu comportament davant la perspectiva d’un futur pols amb l’Estat i per perfilar si, en l’esclat seriós d’un procés independentista, caldria trobar la forma d’atacar la seva influència o si podríem trobar incentius que els reclutessin per a la causa catalana.


    Saber qui tenim al davant ens servirà per aventurar si hem de construir l’Estat propi amb ells, contra ells o sense ells. En qualsevol cas, en aquest primer moment en què, com han demostrat a bastament, se situen a l’altra banda del riu, almenys, si volem sortir victoriosos de la contesa, hem de satisfer un dels primers mandats que ja va insinuar el gran estrateg xinès Sun Tzu fa més de dos mil·lennis: coneix el teu enemic millor que a tu mateix.


    

    Factors reals de poder



    

    Sobta que s’hagi escrit tan poc sobre els factors de poder a Catalunya que es troben disposats a avortar qualsevol ínfula sobiranista. En general, sobta que, en la modernitat, els catalans sapiguem tan poc sobre el poder i que aquells recursos que podríem exhibir per fer valer les nostres pretensions (empenta econòmica, demografia, representació parlamentària decisiva tant per impulsar un procés sobiranista com per mantenir la governabilitat de l’Estat) s’hagin fet servir amb tan poca astúcia, fins al punt que, cada vegada que hem llançat un desafiament, des de Madrid ens l’han retornat en forma d’humiliació.


    En concret, pel que fa a aquells que han pensat en la solució independentista com a única fórmula per superar la dinàmica d’opressió nacional, no deixa de ser desconcertant que pràcticament ningú no s’hagi ocupat de definir les condicions de poder econòmic, social i polític que es requereixen per impulsar un procés d’aquestes dimensions i, encara menys, d’identificar els poders adversos que, amb força probabilitat, es poden entravessar amb les aspiracions emancipadores. S’ha escrit molt sobre els abusos que ha patit Catalunya, sobre els arguments a favor de la independència; s’ha escrit també molt sobre les particularitats del fet nacional (tan peculiars que hem sobreviscut a les calamitats de la història malgrat no posseir la sobirania que els altres exerceixen) i sobre els intents de presentar els aspectes amables de la nostra idiosincràsia; s’han perfilat fulls de ruta des de la perspectiva formal, arguments fonamentats en la teoria política i en el dret internacional per desbordar el marc constitucional espanyol (així, López Tena a Catalunya sota Espanya. Barcelona: RBA Libros, 2007, o jo mateix a La independència i la realitat, Palma de Mallorca: Moll, 2004), i fins i tot s’ha arribat a imaginar el moment de la constitució de l’Estat propi (Patrícia Gabancho, Crònica de la independència. Barcelona: L’Arquer, 2009), però, fins on jo sé, i deixant de banda també la interessant ficció de Josep Gimeno (L’Informe Diagonal o com aturar l’independentisme. Barcelona: Acontravent, 2011), en molt poques ocasions s’han posat noms i cognoms concrets als responsables de l’acció contraindependentista i, en un altre sentit, pocs independentistes coneixen amb certesa quins són els factors de poder que contribueixen a aigualir l’aspiració secessionista cada vegada que el catalanisme manifesta algun gest d’indignació o de voluntat de ruptura.


    La configuració d’estructures d’intel·ligència des del

    La principal tesi d’aquest llibre és que l’estructura de poder de la Catalunya actual es va forjar el 26 de gener del 1939. Aquest és el punt de violència originària del qual emergeix, en les seves línies mestres, el marc polític del present. L’autonomisme és l’hereu del projecte d’assimilació espanyola que va motivar la Guerra Civil i que constituïa un dels principals objectius del programa polític franquista. L’espanyolització de Catalunya ha prosseguit en democràcia orquestrada pels diversos agents econòmics, polítics i socials proveïts dels recursos financers, demogràfics i comunicatius que la dictadura havia proporcionat i que es van mantenir gairebé intactes després de la transició.


    Però l’altra tesi d’aquests escrits és que aquest sistema es troba en una decadència galopant i que la independència de Catalunya apareix com l’única fórmula de superació de l’atzucac i de garantia de persistència de la nació catalana. El miratge de modernització i de benestar que havia atiat el conformisme i el possibilisme sota un autogovern feble ha esclatat en mil bocins: la crisi econòmica ha acabat de revelar les ànsies imperials espanyoles més embogides que ja s’ha­vien manifestat en el procés estatutari, tot estenent la convicció en una majoria creixent dels ciutadans de Catalunya que dins d’Espanya no hi ha progrés possible ni dignitat.


    Les enquestes cada cop assenyalen amb més claredat que més del cinquanta per cent del cos electoral votaria que ‘sí’ a la independència de Catalunya, i les expressions d’aquest anhel són cada cop més freqüents i més multitudinàries entre la societat civil. Les eleccions del 25 de novembre del 2012 van reflectir una àmplia majoria sobiranista: 74 diputats sobre 135 si comptem els escons de CiU, ERC i la CUP, així com una majoria encara més esclatant partidària d’una consulta sobre la independència (caldria afegir-hi a les anteriors forces polítiques els 13 escons d’ICV-EUiA). No obstant això, la conjunció entre l’ambició col·lectiva i el moviment polític encara no està embastada, i no ho està, en bona part, perquè ho impedeixen les elits econòmiques i polítiques que es van teixir durant el franquisme per assolir la completa espanyolització de Catalunya.


    Com més sòlid sigui el procés d’emancipació nacional, més ferotge serà la resistència de la trama unionista. I, a diferència del que s’ha esdevingut des de la transició, menys subtil. Es tracta no tan sols de la defensa d’una lleialtat nacional, sinó també d’un conjunt d’interessos socioeconòmics que han fet de la dependència d’Espanya i de l’explotació dels ciutadans i dels recursos de Catalunya un gran negoci. El factor determinant que pot accelerar el procés en favor de Catalunya consisteix a precisar si la voluntat cívica farà canviar l’orientació de les elits i adherir-se a la causa independentista quan aquesta encara no ha triomfat o si caldrà combatre-les a ultrança des de la base popular i des del pol polític en el qual es vegi representada aquesta aspiració.


    Els indicis que hem presentat en aquest assaig ens fan pensar que la primera condició per a la independència de Catalunya serà la destrucció de les elits que han regit el país durant l’autonomisme.


    Fins ara l’actitud de la casta dominant cap al plantejament d’un conflicte polític amb Espanya ha estat d’intent de minimització i de rebuig frontal. Ho va ser clarament en el període en el qual ERC podria haver capitalitzat el moviment independentista, amb els moments àlgids de la reunió de Josep-Lluís Carod-Rovira i del citat Jaume Renyer i Alimbau amb la cúpula d’ETA, el gener del 2004, i de la manifestació de rebuig del pacte Mas-Zapatero de reforma de l’Estatut de febrer del 2006, però l’aspiració d’integració d’ERC a l’esquema autonòmic, sobretot durant el segon tripartit, va desacreditar en aquell moment els republicans com a punta de llança del trencament. L’ERC de Junqueras i de Rovira, en una admirable operació política, ha aconseguit fer evaporar de la memòria dels electors els anys de la presidència Montilla i l’acceptació de la lògica autonomista. De fet, el seu ascens a les eleccions del 2012, en què va passar de 10 a 21 diputats, en part es fonamenta en el fet que l’independentisme no ha acabat de refiar-se de CiU com a actor capaç de trencar amb les servituds cap als cercles de poder que defensen el manteniment d’una Catalunya espanyola. El nou ascens d’ERC i la dependència parlamentària de CiU és un escenari que no ha agradat gens a l’oligarquia unionista, començant pel Grup Godó, que havia jugat a agombolar Mas amb la pretensió que CiU assolís una majoria absoluta amb el discurs de l’Estat propi, però una majoria que, convenientment engalzada pels representants de la cinquena columna, finalment hauria estat dirigida a negociar una altra vegada amb Espanya un nou pacte fiscal.


    Malgrat el resultat electoral i la composició parlamentària, les dificultats per concretar el procés a través d’una consulta sobiranista, com ha estat acordat en el pacte entre CiU i ERC de desembre del 2012, seran enormes. El repte serà particularment aclaparador quan Espanya veti la consulta i, de moment, ni CiU ni ERC gosen plantejar l’escenari de ruptura que exigiria la continuïtat del procés davant la negativa espanyola. El context de mala maror que crearà Espanya amb la complicitat de la trama unionista serà molt violent. Els casos de corrupció que han començat a esquitxar CDC just quan aquesta formació invoca el seu gir sobiranista (des del finançament il·legal a través de Fèlix Millet i el Palau de la Música fins a les ITV) es poden interpretar com un avís de l’aparell de poder espanyol dels dossiers que són capaços de treure a la llum pública si el Govern Mas prem l’accelerador amb l’agenda secessionista.


    La intervenció de Catalunya per part del Govern espanyol per incompliment dels límits del dèficit, així com el mateix rescat que ja es troba operatiu, tampoc no deixen motius per a l’esperança de disposar dels recursos suficients que permetin sostenir el conflicte. El catalanisme no està preparant cap pla B com a resposta a la fallida ni al veto d’Espanya a la consulta (segurament concretada amb una sentència d’inconstitucionalitat). També es deia que hi hauria pla B en la resposta a la sentència de l’Estatut dictada pel Tribunal Constitucional el juny del 2010, i no va passar res. La trama unionista ja fa temps que s’ha encarregat d’avortar els plans B, com vam veure en el procés de reforma estatutària i es confirmarà en el desenllaç del projecte sobre l’Estat propi.


    Els poders fàctics, en aquesta narrativa sobre l’ascens del sobiranisme a Catalunya, es troben amb una variable davant de la qual no saben com reaccionar, i és que l’esfondrament global del projecte espanyol també reverteix en una actitud radicalment agressiva contra els sicaris que Espanya ha tingut al país per reprimir els gestos de llibertat. En efecte, Roma no paga traïdors. La recompensa pels serveis prestats a major glòria d’Espanya és abandonar-los a la seva sort enmig de la tempesta de la crisi econòmica i, en qualsevol cas, retallar-los els projectes de participació i de creixement (i d’espoliació) concebuts pel poder espanyol. Aquesta tendència s’ha expressat fins i tot amb anterioritat a la crisi: ja el Govern Aznar, per exemple, havia exclòs el Grup Godó del pastís de les televisions privades d’àmbit estatal al començament del 2000; així mateix, ja hem descrit el repudi als intents de consolidar un gran grup energètic per part de Gas Natural amb el veto a l’OPA a Endesa i, més recentment, ja en ple daltabaix econòmic, la rentada de mans de la diplomàcia espanyola davant de la nacionalització d’YPF per part del Govern argentí i el càstig que això suposa per a Repsol i per a La Caixa.


    En un altre sentit, la ciutadania de Catalunya comença a prendre consciència del grau d’asfíxia al qual la sotmeten els vigilants del gueto i s’ha revoltat contra els abusos en campanyes com el #novullpagar contra Abertis. El canvi de circumstàncies rellevant que s’està produint és que la virulència espanyola combinada amb la pressió interna independentista estant erosionant fortament el búnquer unionista. Les accions de CaixaBank no paren d’enfonsar-se i les seves emissions de deute es troben al llindar del bo porqueria en la qualificació de les agències internacionals. Tot pecat té la seva penitència, però el seu turment, com hem vaticinat en aquestes pàgines, en cap cas es transformarà en una aposta per un canvi de marc polític; ans el contrari, la xarxa de La Caixa, Repsol, Gas Natural i companyia es troben cada cop més recloses i assetjades en la seva lleialtat espanyola, dins la qual cada cop hi ha menys oxigen. També com hem avançat, abans traslladaran la seva seu social fora de Catalunya que contribuiran a erigir-se com el poder econòmic de la Catalunya independent.


    Des de l’independentisme, la posició ha de ser ben clara: mentre continuïn enrocats en la seva condició d’enemics de la Catalunya lliure, la seva laminació és un objectiu prioritari per al procés d’emancipació nacional. És probable que aquesta màxima prengui encara més sentit quan s’entri en una escalada superior del conflicte. Per exemple, quan es produeixi la intervenció i els poders fàctics tanquin files rere l’ordre espanyol. No cal dir que, en aquest context de major confrontació, la circulació de la informació i la capacitat d’assenyalar la seva traïdoria a l’arena pública seran l’única arma de la qual disposarem els independentistes. Sortosament, no ens trobem en l’escenari que ha definit altres independències, com aquell en què els patriotes assenyalen els col·laboracionistes i les forces d’alliberament els abaten. Però també ha de quedar clar que no es pot prosseguir el camí amb algú que, després d’autodestruir la seva identitat, vol immolar tot un poble amb ell, ni que això sigui a costa d’enfonsar una possible font de riquesa que podria ajudar a construir el benestar del nou Estat català.


    Cap col·lectivitat no ha aconseguit un guany sense arriscar, i els catalans no serem una excepció. Aquells que juguin a favor del bàndol de la llibertat han de començar a decidir què estan disposats a sacrificar per un futur de llibertat i d’igualtat, tot i que, tal com s’estan desenvolupant els fets i les decisions de l’estament governant sota l’ascendent dels poders unionistes, potser només prendrem les decisions encertades quan ho haguem perdut tot.


    Allò que comença a quedar clar és que, almenys, qui ho haurà de perdre tot perquè la majoria pugui dibuixar un futur en llibertat són els que han usurpat les estructures econòmiques, socials i culturals des de l’espanyolitat. A Catalunya vivim un conflicte que cal que emergeixi i es visualitzi; aquesta és la primera condició per culminar un procés sobiranista, i en tot conflicte hi ha perdedors i vencedors. Els que han viscut de la Catalunya autonòmica i de la unitat d’Espanya perdran, i els altres probablement guanyaran més quotes de benestar i la satisfacció de presentar-se al món des de la seva identitat. Però sobretot hauran guanyat ser plenament responsables del seu destí.


    


    Altafulla, abril de 2013

